10 vas vir miljoene rande se tenderbedrog | Maroela Media
Die direktoraat vir prioriteitsmisdaadondersoeke (die Valke) het in die vroeë oggendure van Donderdag altesaam tien verdagtes in verskeie provinsies in hegtenis geneem in verband met tenderbedrog van R600 miljoen.
Kol. Katlego Mogale, woordvoerder van die Valke, sê in 'n verklaring die verdagtes, almal tussen 34 en 60 jaar oud, is onderskeidelik in die Oos-Kaap, Gauteng, Mpumalanga en KwaZulu-Natal in hegtenis geneem.
Dié inhegtenisneming volg nadat die nasionale tesourie 'n klag by die Valke ingedien het. Luidens die klag het die verdagtes glo tenderprosesse omseil om toegang tot die Amathole Distriksmunisipaliteit (Oos-Londen) se fondse te verkry. Gevolglik is hulle 'n tenderkontrak toegeken om VIP-toilette (geventileerde puttoilette) aan die munisipaliteit te verskaf.
Volgens Mogale sal al tien verdagtes Vrydag in die landdroshof in Oos-Londen op aanklagte van bedrog, korrupsie en geldwassery verskyn.
Lt.genl. Yolisa Matakata, waarnemende nasionale hoof van die Valke, het die inhegtenisnemings verwelkom.
"Hierdie ontwikkeling is baie welkom in ons groter stryd teen korrupsie om te verseker dat skoon en geloofwaardige bestuur heers. Niks sal ons keer om te verseker dat korrupte oortreders, hetsy in die privaat sektor of die regering, aan die pen ry nie," het sy gesê.
In 'n aparte saak het die ANC-LP en oudminister Bongani Bongo óók Donderdag op aanklagte van bedrog in die hof verskyn. Hy het glo in 2017 probeer om die verrigtinge van 'n kommissie van ondersoek na ongerymdhede by Eskom in die wiele te ry.
En dan gaan hulle almal op borg uit wat hulle uit hul voertuie se asbakkies betaal . Hou maar dop .
Dis goeie nuus, maar net die begin. 'n Onafhanklike party met integriteit is nou dringend nodig om al hierdie prosess wat gaan begin, te monitor. Niks moet vanselfsprekend aanvaar word nie.
Dit moet regtig 'n kleinhuisie vol kleinhuisies wees wat hulle moes voorsien vir R600m.
Nogal VIP ook. Die sitplek het seker 'n mooi hekel lappie op dat 'n man darem lekker kan sit so in die winter.